Шығыс Қазақстан облысы білім басқармасының

Өскемен қаласы бойынша білім бөлімінің

«№9 орта мектебі» КММ-нің

қазақ тілі мен әдебиеті пәнінің мұғалімі

Шаяхмет Алмагүл Шаяхметқызы

Оқушылардың коммуникативтік дағдыларын дамытуда қолданылатын әдіс-тәсілдер

Қазақ тілін оқытуда коммуникативтік мақсатқа жетуде ауызша сөйлеудің маңызы зор. Сөйлеуге үйрету үшін оқыту әдісі ситуативті әдіс болуы керек себебі: ситуативтілік сөйлеу әрекетінің табиғи қасиеті болып табылады. Оқытудың ситуативтілігі оқушылар мен мұғалім арасындағы қарым-қатынасқа негізделген жағдайда ғана сабақ үстінде қатынас ситуациясы пайда болады.

Сөйлеуге үйрету үшін қажетті ситуацияларды беру арқылы оқушыларды сөйлеу әрекетіне жетелеуге болады. Мысалы: «көз алдыңа елестетіп көр», «қиялдап көр» деген сияқты т.б. Тапсырмалар арқылы суреттер тізбегіне қарап, соның көмегімен сөйлеу; күнделікті өмірдегі болып жатқан жағдайға ұқсас нәрселерді сипаттау арқылы сөйлету.

Қарым-қатынас процесі оқытудың мақсатына, жағдайына, мүмкіндігіне қарай үнемі өзгеріп отыруы тиіс. Сонда ғана сөйлеуші сол өзгерістерге байланысты қарым-қатынастағы өзгерістерді де ескеріп сөйлеу әрекетін дамыта алады. Оқушыларды қарым-қатынастың әр түріне дайындау үшін сабақта берілетін материалдарды жиі түрлендіріп отыру да маңызды рөл атқарады. Сонымен қатар тілдік дағдылар да өзгертіліп отырылуы керек. Бұл оқушылардың айтқысы келген ойын еркін жеткізуге, сөйлеу дағдысын жетілдіруге, тез сөйлеуге көмектеседі. Сонда ғана, оқушылар жаңа материалды іс жүзінде қолдануға тезірек машықтанады. Әр сабақта берілетін материалдар жаңа болып, қайталау кезінде де әр түрлі әдіс-тәсілдер қолдану арқылы тапсырмалар басқа контекстерде өзгертіліп беріліп отырса, оқушылардың сөйлеу дағдылары бірте-бірте дамиды.

Сөйлеудің екі түрі бар. Олар: монологтық, диалогтық. Диалог - екі немесе бірнеше адамның сұрақ-жауап ретінде сөйлесіп, тіл қатысуы. Диалогтық сөйлеу алдын ала жоспарланбайды, сөйлесу кезінде пайда болады. Оқушылар жалпы, арнаулы сұрақтарды қоя алуы, әр түрлі сұрақтарға жауап бере алуы, өтініш, бір нәрсемен келісетінін немесе келіспейтінін білдіре алуы керек. Оқушылардың сөйлеу қарқынын өсіру керек және әр оқушы сөйлегенде кемдегенде екі реплика айтуы керек. Диалогтық сөйлеуді дамытуда дискуссия-сабақ, экскурсия-сабақ, ойын-сабақ, талқылау сабақтарының рөлі зор. Монологтық сөйлеу алдын ала әзірленуді талап етеді.

Егер оқушыларды қазақ тілінде тілдік тіректер арқылы монолог түрінде сөйлеуге үйретсе, онда олардың сөйлеу қабілеттері, танымдық қызығушылықтары, мәтінмен жұмыс жасау кезінде шығармашылық дағдылары қалыптасып қана қоймай, олар қазақ тілінде еркін сөйлеуге машықтанады. Оқушыларды монолог түрінде сөйлеуге үйретуде тілдік тіректердің маңызы зор. Тілдерді оқыту әдістемелерінде «тірек» ұғымы әртүрлі түсіндіріледі. Монолог арқылы сөйлеуге мұғалім тарапынан берілген ақпараттар түрткі бола алады, ал мұғалімнің міндеті оқушылардың тыңдаған, оқыған, көрген мәліметтерін дұрыс басқара отырып, оларды монолог түрінде сөйлету. Көп жағдайда тілдік тіректер сөз әрекетін ұйымдастырушы болып, олардың белгілі бір бағытта дамуына, оқушылардың сөйлегенде қате жасамауына дәнекер бола алады. Сөйлеудің монолог түрін қолдану үшін, сөйлеушіге белгілі бір мазмұн керек, ол сол мазмұнның негізінде сөйлемдер құра білуі тиіс, монолог сөздің ұйымдасқан түрі, сондықтан мұнда жекелеген сөйлемдер мен айтылымдар ғана емес, бүкіл хабар жоспарланып, бағдарлануы керек. Тілдік тіректер оқушылардың монолог түрінде сөйлеуіне көмегі зор.

Ауызекі сөйлеуді қалыптастыру үшін оқушы әр сабақта жаңа білім алып қоюмен ғана шектелмей, өз бетінше ізденіп, талдап, пікір таластыру деңгейіне жетіп, даму біліктілігін жетілдіріп отыруы қажет. Сонда ғана, оқушы ауызекі сөйлеу мақсатына жете алады.

Тіл үйрету үдерісіндегі ең белсенді заманауи әдістемелік тәсілдердің бірі ақпартатты, инновациялық коммуникативті оқыту технологиясы. Осы технологияны тиімді қолдана білген ұстаз өз сабақтарында оқушылардың сөйлеу әрекетін сөзсіз дамыта алады деп ойлаймын. Бүгінгі таңда орыс тілді мектептеде жұмыс істейтін қазақ тілі мен әдебиеті пәнінің мұғалімдерінің өзекті мәселесі мемлекеттік тілді үйрету болып табылады. Яғни, өзге ұлт өкілдеріне қазақша сөйлеуге үйретудің тиімді жолдарын таба білу және оқушылардың білім сапасын арттыру ең басты мақсат болып отыр.

Өзім де осындай бір мектепте жұмыс атқарып жүргендіктен, сабақтарымда үнемі ақпараттық технологияны кеңінен қолданамын. Сабақ барысында cыныптағы психологиялық ахуалға ерекше мән беремін. Сабақтың басы, ұйымдастырылу кезеңінде сыныпта ынтымақтастық атмосферасын қалыптастыру мақсатында «Ыстық алақан», «Шаттық шеңбері» сияқты әртүрлі әдіс-тәсілдерді қолдану арқылы сабақтың басынан жақсы көңіл-күй қалыптастыруға тырысамын. «Жақсы сөз, жарым ырыс» демекші, оқушылар бір-біріне жақсы тілек айту кезінде сабақта өздерін еркін және сенімді ұстауды үйренді. Ал сабақ барысында олар бір-бірін сыйлап, құрметпен қарайды. Бірін-бірі тыңдауды үйренеді. Нәтижесінде оқушыларымның өздерін еркін ұстауын, сабаққа деген жағымды эмоцияларының пайда болатынын байқадым. Білімдерін жан-жақты тексеру кезінде, өткен сабақтың материалдарын еске түсіру мақсатында сабағымда «Ой шақыру», «Миға шабуыл» сияқты стратегияларды жүйелі түрде қолданамын. Бұл стратегиялардың да оқушыларды сөйлетуге қосар үлесі зор. Оқушылар мұғалімнің қойған сұрақтарын түсініп, толық жауап беріп үйренеді. Диалогтік қарым-қатынас дамиды. Сабақта әр тапсырмадан соң, оқушылардың берген жауаптарыннан кейін, олардың белсенділігін, сабаққа деген қызығушылықтарын арттыру мақмақсатында «Бір сөйлем», «Басбармақ», «Бағдаршам» әдістерін қолдану арқылы үнемі кері байланыс беріп отырмын.

Сабақтың ортасында «Тірек сөздер» әдісін қолдану арқылы сабақта қолданылатын жаңа сөздерге міндетті түрде назар аудартып, мағынасын түсіндіремін. Бұл әдістің өзіндік ерекшелігі: біріншіден, оқушының сөздік қоры көбейеді, екіншіден, тапсырмаларды орындау кезінде осы сөздерді еркін қолдана алады. Ары қарай мәтінмен жұмыс жасағанда тиімді әдістің бірі «Джигсо» әдісін (Элиот Аронсон бойынша) пайдаланамын. Бұл әдістің тиімділігі мәтінмен жұмыс кезінде оқушыларды ынтымақта, бірлікте жұмыс жасауға, білгенін жолдастарымен бөлісуге, тақырыпты ортаға салып талқылауға, түйінді ойды саралауға жетелейді. Тапсырмалар орындау барысында «INSERT» әдісі, «Төрт сөйлем» тәсілі, «Кластер» әдісі, «Фишбоун» әдісі (постерде), жапондық профессор Исикава бойынша) қолданған оқушыларды тапсырмаларды қызығушылықпен орындауға көмектеседі. Мысалы, «INSERT» әдісі оқушыларда оқылған мәліметті түртіп алу жүйесі бойынша таным түсінігін қалыптастырады. Жаңа материалмен таныса отырып, түртіп алу жүйесімен мәлімет жинап, саралап, бағалай білуді үйренеді. «Фишбоун» әдісі постер құруда өте тиімді. Постерге балықтың қаңқасы суретін салып, басына тақырып жазылады. Денесінің жоғарғы жағындағы қанаттарға идеяның себептері, төменгі қанаттарға идеяның салдары жазылады. Түйінді ой құйрығына жазылады. Кейін ауызша, жазбаша кері байланыс беруге болады. Бұл жерде жаңа мәліметті, идеяларды сұрақ-жауап арқылы жаза отырып, қорытынды ойларын жинақтай алуға көмектеседі. Берілген мәлімет бойынша өздері сұрақ қойып, жауабын топтық жұмыста талқылауға, ой қорытуға белгілі бір қорытындыға келуге жетелейді.

Сабақтың соңында жасалатын рефлексия ( кері байланстың) сабақта маңызы зор. Бұл жерде де көптеген әртүрлі әдіс-тәсілдерді түрлендіріп, қолданып отырамын. Мысалы, «Табыс ағашы», «Себетті толтыр», «3,2,1» стратегиясы, «Шабадан, ет тартқыш, қоқыс жәшігі» әдісі т.б. Осы әдіс-тәсілдердің барлығы

тақырып бойынша оқушылардың пікірін анықтайды. Жинақталған деректердің құнды болуын қадағалайды.

Балаға не үйретсең соған бейім келмей ме? Қажымай еңбектенудің арқасында сындарлы оқытудың әдіс-тәсілдерін дұрыс пайдалана отырып, сыни ойлауға, топта бірлесіп ынтымақтастықта жұмыс жасауға үйрете білдім деп ойлаймын.

Сонау ХХ ғасырдың басында Жүсіпбек Аймауытов: «Сабақ беру –үйреншікті жай ғана шеберлік емес, ол — жаңадан жаңаны табатын өнер»- деген екен. Сондықтан қазіргі таңдағы педагогика жаңалықтарын, пән ерекшелігіне қарай қолдана білу, оқыту үрдісінде мақсатқа жетудің бірден-бір жолы деп ойлаймын.